የአሜሪካ የሀገር ውስጥ ደህንነት ሀላፊ ስልጣን ለቀቁ
የአሜሪካ የሀገር ውስጥ ደህንነት ሀላፊ ኪርስጀን ኔልሰን በራሳቸው ፍቃድ ስልጣን ለቀቁ።የ 46 ዓመቷ እንስት ኪርስጀን ኔልሰን እ.አ.አ በ2017 ህዳር ወር አካባቢ በፕሬዚደንት ትራምፕ ታጭተው የአሜሪካ የሀገር ውስጥ ደህንነት ሀላፊ ሆነው ተሸሙ፡፡ወደ ዚህ ስልጣን እንዲመጡ የተደረጉት የቀድሞ አለቃቸውን በመተካት ሲሆን በረዳትነት ለዓመታት በማገልገላቸው የሚሰጣቸውን ሀላፊነት በሚገባ ያውቁታል በሚል ታምኖባቸው እንደሆነ ይነገራል፡፡በዚህም ትራምፕ ከዓለም ህዝብ ጋር ብሎም ከተቃዋሚዎቻው ጋር ልዩነት ውስጥ የገቡበትን አወዛጋቢውን የድንበር እና የስደተኞች ጉዳይን እንዲያስተዳድሩ አድርገዋቸዋል፡፡የሀገር ውስጥ ደህንነት ሀላፊ ኪርስትጀን ኔይሰን አወዛጋቢ የሆነውና በአሜሪካና ሜክሲኮ ወሰን መካከል በፕሬዚዳንት ትራምፕ ለመገንባት የታሰበውን የግንብ አጥር እቅድ ለማሳካት ሲሰሩ መቆየታቸው ይታወሳል።ሆኖም ሴትዮዋ በሜክሲኮ ድንበር በኩል ወደ አሜሪካ የሚደረገውን የእጽ ዝውውር በሚገባ የገቱ ሲሆን፤ ወደ አሜሪካን ለመግባት የሚጥሩ ህፃናትና እናቶቻቸው ላይ የሚወሰደው ርምጃ ስራቸው ስለሆነ እንጂ አምነውበት እንዳልሆነ በአንዳንድ አጋጣሚዎች መናገራቸው ከፕሬዚደንቱ ዘንድ ቅሬታን አሳድሮባቸዋል፡፡በዚህም ትራምፕ ደስተኛ እንዳልሆኑ በይፋ መናገራቸው ለዛሬው የስልጣን መልቀቅ ውሳኔያቸው መነሻ እንደሆነ ቢቢሲ ተንታኞችን ጠቅሶ ጽፏል፡፡እንደ አልጀዚራ ዘገባ በስራ ክፍሉ በነበራቸው ቆይታ የሕይወት ዘመን ክብር እንደሚሰማቸው የገለጹት ሚኒስትሯ፥ ስልጣን ለመልቀቅ የወሰኑበትን ምክንያት ግን ከመናገር ተቆጥበዋል ነው የተባለው።ፕሬዚዳንት ዶናልድ ትራምፕ የሀገር ውስጥ ደህንነት ሀላፊዋ መልቀቂያ ማስገባታቸውን ተከትሎ በትዊተር ገፃቸው ላይ ባሰፈሩት ጽሁፍ፥ የአሜሪካ ገቢዎችና የወሰን ጥበቃ ኮሚሽነር ኬቪን ማክአሌናን በጊዜያዊነት የኪርስትጀን ኔይሰን ቦታ እንደሚተኩ ገልፀዋል።